|  |  |  |  |  |  |
| --- | --- | --- | --- | --- | --- |
| **Østfold Bondelag** | **Notat** | | |  | |
|  | Vår dato | | Revisjon | | Vår referanse |
|  | 07.12.2017 | |  | | 17/00731-3 |
| Utarbeidet av |  | |  | |  |
| Heidi Kirkeby |  | |  | |  |
| Til: | | Kopi: | | | |
| Finn Erlend Ødegård, Næringspolitisk | | Mina Mjærum Johansen, Østfold Bondelag (intern) | | | |

# Innspill fra Østfold Bondelag til høring "Endringer i vannforskriften og naturmangfoldloven"

**Saken ble behandlet i styret i Østfold Bondelag 5. desember og gjorde følgende vedtak:**

Klima- og miljødepartementet har sendt på høring forslag til endringer i vannforskriften og naturmangfoldloven. Norges Bondelag er høringsinstans, og det er i utgangspunktet ikke lagt opp til fylkesvise høringer. Dette er allikevel av en slik karakter at styret Østfold Bondelag ønsker å signalisere tydelig våre betenkeligheter rundt disse få, men relativt prinsipielle endringene.

a. *Det foreslås at vannforvaltningsplanene ikke lenger skal vedtas som regionale planer etter plan- og bygningsloven, men vedtas nasjonalt da med hjemmel i naturmangfoldloven.*

Forslaget til endringer begrunnes i erfaringene fra arbeidet med gjeldende planer. Og at sitat «utarbeidelse av planer etter plan- og bygningsloven, med utvalgte fylkeskommuner som vannregionmyndigheter, oppleves som omfattende, omstendelig og ressurskrevende.» De skriver også at «For neste planperiode skal det bare skje en revurdering og oppdatering av de vedtatte planene. Dette tilsier en mindre omfattende og forenklet prosess enn for utarbeidelsen av de første planene.». Videre gjøres et poeng av at dette handler om nasjonale interesser og nasjonalt ansvar blant annet fordi det er oppfølging av EU – direktiv, og at en naturlig konsekvens er at beslutningen er nasjonalt.

- En slik frakobling fra plan- og bygningsloven medfører at de fylkeskommunene som i dag er vannregionmyndigheter, ikke lenger skal ha en formell rolle i arbeidet. Det medfører videre at all formell behandling skal foretas av Klima og miljødepartementet, etter tilråding fra berørte direktorater, kun med innspill fra regionalt nivå. Østfold Bondelag stiller seg skeptisk til om ikke en slik endring kan føre til at man regionalt mister verdifull råderett til å forvalte vannmiljø- og matproduksjon. Østfold Bondelag er av den oppfatning at dagens organisering har gitt oss større mulighet til politisk påvirkning enn det dette nye forslaget åpner for.

b. *Det foreslås videre at utvalgte fylkesmenn får ansvaret for å koordinere det forberedende regionale arbeidet, mens Miljødirektoratet i samråd med øvrige berørte direktorater utarbeider og sørger for høring av oppdaterte vannforvaltningsplaner, og oversender tilrådning til Klima- og miljødepartementet for endelig vedtak.*

Dette foreslås kompensert ved at sitat «utvalgte fylkesmenn får ansvaret for å koordinere det regionale arbeidet». Det understrekes i høringsnotatet at Fylkesmannen som statens forlengede arm i fylkene har nødvendig miljøfaglig kunnskap, har ansvar for miljøovervåking/oppdatering av kunnskapsgrunnlaget og er ansvarlig myndighet for flere miljøvirkemidler osv – og slikt sett best til å ivareta denne oppgaven. Videre at de har god kontakt med alle berørte parter slik at de kan ivareta alle innspill, og ikke minst vil de få en viss frihet til fortsatt å utpeke vannområdeutvalg o.l. Fylkesmannen vil i denne sammenhengen få betegnelsen «regional vannkoordinator» (og ikke vannregionmyndighet som i dag), og det understrekes at det i realiteten kun er fylkeskommunen som er det eneste reelle alternativet til fylkeskommunene til å ivareta denne rollen på regionalt nivå.

Det er for øvrig ikke pekt på i høringsbrevet hvorvidt Fylkeskommunen kunne fortsatt å ivareta det regionale ansvaret som «regional vannkoordinator». Det slås også fast at som følge av dette vil Fylkeskommunen få færre midler til dette arbeidet, og at de utvalgte fylkesmennene vil tilføres økonomiske midler

- Etter vårt syn støtter vi flere av vurderingene, men mener at dette forslaget også har store svakheter. Det er kun miljøfaglige hensyn som fremheves ved argumentasjon for å legge det til fylkesmannen, og den samme instansens ansvar for bærekraftig matproduksjon og landbruksfaglige hensyn er ikke nevnt. Vi ser faren for at det som alt i dag er en kamp mellom matproduksjon og vannforvaltning/miljøhensyn blir ytterligere forsterket. Vi forventer at om dette forslaget blir en realitet må det legges inn føringer knyttet til at landbruksfaglige vurderinger og kunnskap hos de utvalgte fylkesmannsembetene må trekkes inn. Ett argument for dette er også at fylkesmannens landbruksavdelinger forvalter i dag store deler av virkemiddelapparatet som brukes for å oppnå det man ønsker knyttet til bærekraftig matproduksjon. Dette underbygger behovet for at landbruksavdelingen får en sentral rolle om dette ansvaret legges til fylkesmannen.

I den fasen vi nå er med stor uvisshet knyttet til uavklarte regioner og forvaltningsnivå på flere hold mener Østfold Bondelag at det er svært uheldig å endre på et forvaltningsregime som etter vår erfaring har fungert meget bra.